LUCEAFĂRUL




                                               de Mihai Eminescu

 „Perioada marilor clasici” este una foarte importantă în cadrul literaturii române prin modelele literare propuse generațiilor viitoare, lirica fiind reprezentată magistral de romantismul eminescian. Acesta se individualizează prin: abordarea unor teme specifice – condiția omului de geniu, lumile siderale, cosmogonia, iubirea, natura, timpul, motivul astral, zborul cosmic -, primatul fanteziei și al imaginației creatoare, antiteza la diversele niveluri ale textului – cosmic / terestru, muritor / nemuritor, vis / realitate -, îmbogățirea limbajului prin includerea unor registre stilistice variate.

Unul dintre textele ilustrative ale romantismului eminescian, considerat capodopera sa, dar și o sinteză a întregii sale creații, este poemul „Luceafărul”, apărut în anul 1883, în Almanahul Societății Academice Social-Literare „România Jună” din Viena, apoi în revista „Convorbiri literare” și în volumul ”Poezii” – 1883.

Sursele inspirației poetice sunt numeroase. În primul rând se identifică cele de natură folclorică, schema narativă de bază fiind preluată din basmul românesc „Fata în grădina de aur” cules de Richard Kunisch. Motivul zburătorului, care simbolizează învazia instinctului erotic este prezent în „Luceafărul”numai în visul fetei și se întrupează în două ipostaze: - înger și demon.

Din punct de vedere tematic, centrală este problematica omului de geniu în relaţie cu iubirea, societatea, cunoaşterea, timpul. Sub acest aspect, textul poate fi considerat o artă poetică, în care poetul îşi exprimă concepţia sa despre condiţia poetului şi a creaţiei sale, despre misiunea artei,  Condiţia omului de geniu este ilustrată prin motivul Luceafărului, cea mai strălucitoare stea, la fel cum şi geniul este omul superior care aspiră la absolut.
În opoziţie cu acesta se află Cătălina, omul comun cu aspiraţii înalte, incapabil să urmeze până la capăt chemarea înaltului.
Alte teme ce susţin tema centrală a textului sunt: timpul individual şi cel cosmic, cosmogeneza, iubirea, în două ipostaze – incompatibilă, neîmplinită – între luceafăr şi fata de împărat – şi împlinită – între două fiinţe asemănătoare – Cătălin şi Cătălina.

Titlul, element paratextual cu rol anticipator, face referie în plan denotativ, la steaua cea mai strălucitoare de pe cer, planeta Venus. În plan alegoric, Luceafărul devine pentru poet simbol al omului de geniu dotat cu o inteligenţă superioară, însetat de absolut.

Poemul ilustrează lirismul obiectiv, personajele fiind considerate după cum afirma Tudor Vianu, drept ,,voci ale poetului”, ,,măştile lui”, eul poetic proiectându-se în diverse ipostaze lirice.

Poemul prezintă şi elemente specifice unor specii literare ca: idila – jocul erotic al celor oi pământeni -, meditaţia – discursul Demiurgului -, pastelul – cosmic şi terestru -, satira – critica la adresa pământenilor – şi elegia – neputinţa împlinirii geniului prin iubire.
Compoziţional, opera literară ,,Luceafărul” este structurat în patru tablouri, construite pe alternanţa cosmic – terestru.

Simetria compozițională se realizează în cele patru părți ale poemului astfel: cele două planuri – cosmic și terestru – interferează în prima și în ultima parte, pe când partea a doua reflectă doar planul terestru  - iubirea dintre Cătălin și Cătălina -, iar partea a treia este consacrată planului cosmic – călătoria lui Hyperion la Demiurg, ruga și răspunsul.   

Primul tablou debutează cu portretul fetei de împărat, unicizată prin descendenţa sa nobilă ,,O preafrumoasă fată” Debutul plasează povestea de dragoste înt-un timp mitic ,,A fost odată ca-n poveşti, / A fost ca niciodată” Fata de împărat este surprinsă îndrăgostindu-se de Luceafăr, care la rândul lui o îndrăgeşte pe  tânără. 
Cadrul este nocturn, romantic, favorabil visului. Cei doi se întâlnesc astfel în vis, ca urmare a celor două chemări ale fetei ,,De ce nu vii tu? Vină!” Luceafărul este surprins în două ipostaze: angelică ,,Părea un tânăr voievod / Cu păr de aur, moale” şi demonică ,,Dar ochii mari şi minunaţi / Lucesc adânc, himeric, ...” 
Partea a doua prezintă idila dintre fata de împărat – Cătălina – şi pajul Cătălin, ceea ce simbolizează legătura sentimentală între două fiinţe compatibile, ipostaze ale omului comun.  
Partea a treia ilustrează planul cosmic. Plecat în căutarea Demiurgului, (Creatorului) Luceafărul străbate nu  numai imensităţile cosmice, ci şi timpul, ajungând până la momentul cosmogenezei ,,Vedea, ca-n ziua cea dintâi / Cum izvorau lumine.” 
Partea a patra este contruită simetric faţă de prima, prin interferenţa planului terestru cu cel cosmic. Cuplul Cătălin – Cătălina este surprins în planul naturii , prin interferenţa planului terestru cu cel cosmic, într-un cadru romantic, în pacea codrului, sub lumina blândă a lunii.  În final, Luceafărul redevine ele însuşi, ceea ce implică renunarea la iluzia fericirii pământeşti -,,Ci eu în lumea mea mă simt / Nemuritor şi rece.” 
În concluzie, poemul ,,Luceafărul” este o alegorie pe tema geniului, dar şi o meditaţie asupra condiţiei omului în general, surprins în diversele lui ipostaze, de la omul natural (obişnuit), în consonanţă perfectă cu lumea materială, până la geniu.   
